Sklep I R 7/2000
Datum: 2000-02-16T01:00:00.000+01:00
ecli: ECLI:SI:VSRS:2000:I.R.7.2000
sodisce: Vrhovno sodišče
oddelek: Civilni oddelek
podrocje: CIVILNO PROCESNO PRAVO
institut: določitev krajevne pristojnosti po višjem sodišču - načelo procesne ekonomije

## Jedro

Okolnost, da tožeča stranka dela na sodišču že večje število let, kar lahko pri nasprotni stranki povzroči dvome v objektivnost sojenja na takem sodišču, predstavlja tehten razlog za delegacijo drugega sodišča. Glede na navedeno in ob upoštevanju načela procesne ekonomije (10. člen ZPP), po katerem se mora sodišče v vseh fazah postopka prizadevati, da se postopek opravi s čim manjšimi stroški, je vrhovno sodišče določilo Okrožno sodišče v Kranju za delegirano sodišče, ki je krajevno najbližje tudi bivališčema pravdnih strank.

## Izrek

Za odločanje v tej zadevi se določi kot pristojno sodišče Okrožno sodišče v Kranju.

## Obrazložitev

Okrožno sodišče v Ljubljani, ki je krajevno in stvarno pristojno za razrešitev spora pravdnih strank, je predlagalo Vrhovnemu sodišču RS, da za razreševanje zadeve določi drugo stvarno pristojno sodišče, ker je tožnica zaposlena na pravdnem oddelku navedenega sodišča. Predlog je utemeljen.

Po določilu 67. člena Zakona o pravdnem postopku vrhovno sodišče na predlog stranke ali pristojnega sodišča določi, da naj postopa v posamezni zadevi drugo stvarno pristojno sodišče z njegovega območja, če je očitno, da se bo tako laže opravil postopek ali, če so za to drugi tehtni razlogi. Okolnost, da tožeča stranka dela na sodišču že večje število let, kar lahko pri nasprotni stranki povzroči dvome v objektivnost sojenja na takem sodišču, predstavlja tehten razlog za delegacijo drugega sodišča. Glede na navedeno in ob upoštevanju načela procesne ekonomije (10. člen ZPP), po katerem se mora sodišče v vseh fazah postopka prizadevati, da se postopek opravi s čim manjšimi stroški, je vrhovno sodišče določilo Okrožno sodišče v Kranju za delegirano sodišče, ki je krajevno najbližje tudi bivališčema pravdnih strank.